google/wiki40b huggingface dataset:
เจ้าวงศ์สักก์ ณ เชียงใหม่

วัยเยาว์

เจ้าวงศ์สักก์ ณ เชียงใหม่ ประสูติที่คุ้มรินแก้ว (เดิมชื่อคุ้มแจ่งหัวริน) เมื่อวันที่ 25 กันยายน พ.ศ. 2478 เข้าเรียนชั้นประถมศึกษาที่โรงเรียนมงฟอร์ตวิทยาลัย และโรงเรียนปรินส์รอยแยลส์วิทยาลัย ก่อนจะถูกส่งเข้าไปเรียนต่อที่โรงเรียนวชิราวุธวิทยาลัย ขณะที่อายุได้ 12 ปี  จวบจนอายุ 16 ปี ย้ายไปศึกษาที่เมืองเอดินบะระ ประเทศสกอตแลนด์ เป็นเวลา 3 ปี แล้วจึงย้ายมาศึกษาต่อที่ College of Aeronautical and Automobile Engineering, Chelsea กรุงลอนดอน ประเทศอังกฤษ จนกลายเป็นวิศวกรการบิน และเป็นนักบินสมัครเล่น
สมรสกับ ชนิดา ณ เชียงใหม่ (สกุลเดิม "จุลละรัต") ในปี พ.ศ. 2521 มีบุตร 1 คน คือ สักก์ดนัย ณ เชียงใหม่ (พ.ศ. 2521 - 10 มีนาคม พ.ศ. 2553) เจ้าสักก์ดนัย ณ เชียงใหม่ ถึงแก่กรรมโดยไม่มีทายาท ปัจจุบัน เจ้าวงศ์สักก์ มีทายาทลูกหลาน (หลานลุง) คนสนิทคอยดูแล คือ เจ้าพงษ์กฤษณ์ ณ เชียงใหม่ และเจ้าพันธุ์ปิติ ณ เชียงใหม่ (ทั้งสองท่านเป็นปนัดดาในพลตรีเจ้าแก้วนวรัฐที่ปัจจุบันเป็นกรรมการในมูลนิธินวราชดำริอนุรักษ์ฝ่ายเหนือ,กรรมการมูลนิธิกู่เจ้านายฝ่ายเหนือและเคยถวายงานรับเสด็จรวมถึงถวายงานในพิธีบายศรีทูลพระขวัญพระบาทสมเด็จพระเจ้าอยู่หัว สมเด็จพระนางเจ้าพระบรมราชินีนาถ รัชกาลที่ 9 พระบรมวงศานุวงศ์และพระราชอาคันตุกะจากต่างประเทศ และเป็นผู้ร่วมดำเนินงานจัดทำหนังสือเทิดพระเกียรติ ฯ )

กลับมาทำงานที่เมืองไทย

หลังจากสำเร็จการศึกษาจึงกลับมาทำงานรับใช้เบื้องพระยุคลบาท ในปี พ.ศ. 2502 ที่กรมช่างอากาศ กองพันอากาศ กองทัพอากาศ แต่รับราชการได้ไม่นานก็ลาออกจากราชการมาทำงานกับบริษัท International Engineering จำกัด

การสืบราชสกุลเจ้าผู้ครองนครเชียงใหม่

เมื่อเจ้าพงษ์อินทร์ ณ เชียงใหม่ ถึงแก่อนิจกรรมในปี พ.ศ. 2532 เจ้าวงศ์สักก์ ในฐานะบุตรชายคนโตจึงได้รับพระราชทานเครื่องราชอิสริยาภรณ์ตติยจุลจอมเกล้า (ต.จ.) สืบต่อมา นับเป็นการสืบราชสกุล ณ เชียงใหม่ อย่างเป็นทางการ
เจ้าวงศ์สักก์ ณ เชียงใหม่ ได้ร่วมกิจกรรมกับภาคราชการ รัฐวิสาหกิจ และประชาชนทั่วไป ในการแสดงความจงรักภักดีต่อพระบาทสมเด็จพระเจ้าอยู่หัวอย่างสม่ำเสมอ และกิจกรรมถวายพระเกียรติพระเจ้าบรมราชาธิบดีกาวิละ และเจ้านายฝ่ายเหนือ  ในฐานะที่เป็นผู้สืบราชสกุล ณ เชียงใหม่ นอกจากนั้นยังมีบทบาทในการสนับสนุนกิจกรรมสาธารณะ อาทิ สนับสนุน "โครงการรณรงค์ น้อมนำพระราชดำรัส พระบรมราโชวาท พระราชดำริ แนวทางทรงงานและพระราชปรัชญา ประพฤติเป็นวัตรปฏิบัติ ในโครงการบัณฑิตอุดมคติไทย" ของมหาวิทยาลัยเชียงใหม่
ปัจจุบันเจ้าวงศ์สักก์ ณ เชียงใหม่ ดำรงสถานะเจ้านายฝ่ายเหนือผู้เป็นประมุขแห่งสายสกุล ณ เชียงใหม่ และเป็นผู้นำในการกิจกรรมสาธารณะประโยชน์ อาทิ การนำคณะทายาทและประชาชนสักการะกู่เจ้านายฝ่ายเหนือ ณ วัดสวนดอก ซึ่งเป็นประเพณีในสายตระกูลที่ปฏิบัติสืบต่อจากเจ้าพงษ์อินทร์ ณ เชียงใหม่ ที่ได้ริเริ่มไว้และได้จัดตั้งมูลนิธิกู่เจ้าหลวงเชียงใหม่ (วัดสวนดอก) ภายหลังได้รับการยกสถานะขึ้นเป็นประเพณีดำหัวกู่เจ้าหลวงของจังหวัดเชียงใหม่ถึงปัจจุบัน
ในวันที่ 29 มีนาคม พ.ศ. 2561 เจ้าวงศ์สักก์ ณ เชียงใหม่ ได้ดำเนินการส่งมอบไม้เท้าหุ้มทอง ซึ่งเป็นสมบัติที่ตกทอดมาจากเจ้าแก้วนวรัฐ ให้แก่เจ้าวีระยุทธ ณ เชียงใหม่ หรือเจ้าน้อย เพื่อเก็บรักษาและส่งต่อให้แก่บุตรชาย (คือเจ้าพงษ์บุรินทร์ ณ เชียงใหม่) โดยมีเจ้านายทายาทพลตรีเจ้าแก้วนวรัฐร่วมเป็นสักขีพยาน และเจ้าวงศ์สักก์ได้มอบหมายให้เจ้าวีระยุทธสานต่องานสาธารณประโยชน์ที่ดำเนินการในนามของมูลนิธนวราชดำริอนุรักษ์ฝ่ายเหนือและปฏิบัติหน้าที่ผู้สืบสายเจ้าผู้ครองนครในพิธีสำคัญร่วมกับทางจังหวัดสืบต่อไป
ตึกระฟ้า

ตึกระฟ้า (อังกฤษ: skyscraper) ในยุโรปจะหมายถึงตึกที่มีความสูง 152.4 เมตรขึ้นไป (แต่กับทวีปอื่นๆ จะใช้มาตรฐานที่แตกต่างกันไป) โดยตึกระฟ้าส่วนใหญ่จะเป็นสำนักงาน โรงแรม หรือที่อยู่อาศัย ในช่วงเวลาคริสต์ศตวรรษที่ 19 นั้น ยังไม่มีตึกที่สูงเกินกว่า 6 ชั้น เนื่องจากผู้คนไม่ต้องการเดินขึ้นบันไดสูง และไม่สามารถปั๊มน้ำให้สูงเกินกว่า 15 เมตรได้ ตึกระฟ้าเริ่มเป็นไปได้หลังจากความสำเร็จในการพัฒนาเหล็ก คอนกรีตเสริมเหล็ก และปั๊มน้ำ รวมถึงการสร้างลิฟต์
ในปัจจุบันสิ่งก่อสร้างที่สูงที่สุดในโลกคือ ตึกบูร์จคาลิฟา ในสหรัฐอาหรับเอมิเรตส์ มีความสูงทั้งสิ้น 828 เมตร (2,717 ฟุต) มีจำนวน 163 ชั้น โดยมีพิธีเปิดอย่างเป็นทางการเมื่อวันที่ 4 มกราคม พ.ศ. 2553
3-ฟอสโฟกลีเซอเรต

วัฏจักรคัลวิน

glycerate 3-phosphate 2 โมเลกุล จะถูกรีดิวซ์ให้กลายเป็น glyceraldehyde 3-phosphate (GALP) 2 โมเลกุล ซึ่งเป็นสารประกอบแรกที่เกิดขึ้นในวัฏจักร

การสังเคราะห์กรดอะมิโน

Glycerate 3-phosphate เป็นสารตั้งต้นสำหรับ เซอรีน, และสามารถสร้างเป็น ซืสทีอีน และ ไกลซีน
50:50 (รายการโทรทัศน์ของเจเอสแอล)

50 : 50 เป็นรายการควิซโชว์ซึ่งเปิดโอกาสให้กับผู้ที่ต้องการมาจุดประกายความฝัน มาตอบคำถามเพียงแค่3คำถามเท่านั้น เพื่อชิงเงินรางวัลมูลค่าสูงสุด 35,000 บาท ซึ่งรายการนี้ผลิตรายการโดย บริษัท เจเอสแอล จำกัด โดยออกอากาศเป็นประจำทุกวันจันทร์ - ศุกร์ เวลา 19.00 น. - 19.30 น. ทางสถานีวิทยุโทรทัศน์กองทัพบก ช่อง 5 โดยเริ่มออกอากาศครั้งแรกประมาณกลางปี พ.ศ. 2548 และสิ้นสุดการออกอากาศในช่วงปลายปีเดียวกัน (พ.ศ. 2548) ดำเนินรายการโดย ทิน โชคกมลกิจ และ บ๊วย เชษฐวุฒิ วัชรคุณ ซึ่งคำว่า 50 : 50 นี้ ก็คือการที่ในแต่ละคำถามจะมีเพียง2 ตัวเลือก ซึ่งจะมีโอกาสในการตอบเพียง 50 : 50 เท่านั้น

รอบ 1 คำถามจากคลีนิคเคลียร์

ก่อนที่จะเข้าสู่รอบ 3 คำถาม 35,000 บาทนั้น ในช่วงเปิดรายการก็จะเป็นช่วง 1 คำถามเพื่อชิงเงินรางวัล 5,000 บาท(ผู้สนับสนุนในช่วงนี้คือแชมพูขจัดรังแค คลีนิคเคลียร์)โดยจะมีผู้เข้าแข่งขันจากทางบ้าน หรือผู้แทนจากองค์กรการกุศลต่างๆ(ในกรณีที่เป็นการตอบคำถามเพื่อมอบเงินรางวัลให้กับองค์การกุศลต่างๆ)โดยจะต้องเลือกแผ่นป้ายซึ่งมี2แผ่นป้าย นั่นคือแชมพู และครีมนวดผม ผู้ที่เข้าแข่งขันจะต้องเลือกแผ่นป้ายว่าจะได้คำถามจากพิธีกรท่านใด ถ้าเปิดเจอหน้าพิธีกรท่านใด พิธีกรท่านนั้นจะเป็นผู้ถามคำถามข้อนั้น โดยจะมีตัวเลือกให้2คำตอบและมีเวลาในการตอบ 15 วินาที หากตอบคำถามถูก ก็จะได้รับเงินรางวัล 5,000 บาททันที
ระบบลีกฟุตบอลอังกฤษ

ระบบลีกฟุตบอลอังกฤษ หมายถึงระบบในวงการฟุตบอลสโมสรของอังกฤษ ประกอบไปด้วยการแข่งขันระหว่างสโมสรในระดับต่าง ๆ ซึ่งเกี่ยวโยงกันผ่านการเลื่อนชั้นและการตกชั้น

ประวัติ

ในแต่ละลีก จะมีชื่ออย่างเป็นทางการ และในลีกระดับสูงจะมีชื่อของผู้สนับสนุนกำกับ โดยในระดับชั้นตั้งแต่ระดับ 5 ลงไป จะเรียกว่า "สเตป" หรือ นอกลีก โดยในระดับ 5 จะถูกเรียกว่า "สเตป 1" และระดับ 6 ถูกเรียกว่า "สเตป 2" และต่อเนื่องไปตามลำดับ
ในแต่ละลีกจะมีระบบการเลื่อนชั้นและตกชั้นที่เชื่อมโยงในอันดับที่ติดกัน โดยทีมที่ประสบความสำเร็จจะเลื่อนชั้นขึ้นไปในอันดับเหนือขึ้นไป และทีมที่ได้อันดับล่างของตารางในแต่ละฤดูกาลจะตกชั้นลงไปเล่นในลีกชั้นล่างถัดไป ซึ่งในทางทฤษฏีแล้วทีมสมัครเล่นสามารถไต่อันดับขึ้นจากลีกล่างสุดและสามารถเป็นแชมป์พรีเมียร์ลีกได้ แต่ในความเป็นจริงการเลื่อนชั้นในแต่ละลีกจะมีระบบที่แตกต่างกันไป ทั้งในจำนวนทีมที่เลื่อนชั้น เงื่อนไขในการเลื่อนชั้น ความพร้อมของทีม และความพร้อมในการเงินของทีมนั้น ในปัจจุบันนอกจากทีมใน 5 อันดับบนแล้ว จะมีการแข่งขันในลักษณะระดับที่เท่าเทียมกันในหลายลีก แบ่งตามภูมิภาค และในแต่ละลีกก็จะมีแบ่งย่อยออกเป็นหลายดิวิชัน ซึ่งในลีกระดับล่างจะมีหลายลีกที่จัดขึ้นโดยไม่ได้เข้าร่วมกับสมาคมเช่นกัน
เดย์ดอนต์เมกเดมไลก์เดย์ยูสด์ทู

ภาพรวม

เสียงตอบรับจากแฟนเพลงคันทรีส่วนใหญ่ของเขาว่ามันช่างแตกต่างไปจากสไตล์เดิมของของเขา ซึ่งใน Sleeve notes ที่อยู่ใน CD ที่วางจำหน่ายใหม่ในปี 2003 นั้นเขียนไว้ว่า นั่นเป็นเหตุผลที่ทำไมอัลบั้มนี้ถึงไม่ประสบความสำเร็จเท่าหลายอัลบั้มก่อนหน้านี้ของเขา แต่ไม่ว่ายังไงเขาก็ได้อัดเพลงสไตล์อดัลคอนเทมโพรารีและประสบความสำเร็จมากมายมาแล้วก่อนหน้านี้ ในช่วงปี 1986 นั้นมีศิลปินหน้าใหม่มากมายเกิดขึ้นมาแทนที่เขาในชาร์ตเช่น Randy Travis และ George Strait ซึ่งเสียงเขาก็ไม่ดีเท่าแต่ก่อนแล้วถ้าเทียบกับเหล่าศิลปินหน้าใหม่

ซิงเกิ้ล

อัลบั้มนี้มีทั้งหมด 2 ซิงเกิ้ล เพลงชื่อต้นอัลบั้มนั้นปล่อยออกมาช่วงท้ายปี 1986 และขึ้นชาร์ตได้เพียงอันดับที่ 53 ในเพลงคันทรี แต่ไปได้สวยที่อันดับ 10 ในชาร์ตอดัลคอนเทมโพรารี หลังจากนั้นทาง RCA ก็ปล่อยอีกหนึ่งเพลงคือ Twenty Years Ago ทำให้โรเจอส์กลับมาติดท๊อป 5 ได้อีกครั้ง ด้วยอันดับที่ 2 ทั้งในอเมริกาและแคนาดา
สถานีรถไฟคาวาซากิ

ประวัติ

เปิดให้บริการในวันที่ 10 กรกฎาคม พ.ศ. 2415 เป็นสถานีบนทางรถไฟของญี่ปุ่น ในช่วงทดลองวิ่งระหว่างสถานีชินางาวะและสถานีซากูรางิโจ ก่อนที่จะเปิดใช้อย่างเป็นทางการเดือนตุลาคม ปี 2415
สายนัมบุ เปิดใช้ในวันที่ 9 มีนาคม  พ.ศ. 2470

รอบ สถานี

สถานีคาวาซากิ ทิศตะวันตกเชื่อมต่อกับห้าง Lazona Kawasaki Plaza ทิศตะวันออกเชื่อมต่อกับห้าง "Kawasaki BE" นอกจากนั้นยังมีห้างอื่น ๆ อีกมากมายตั้งอยู่รอบ ๆ สถานี อาทิ More-s Department Store โยโดบาชิ คาเมระ โตคิวแฮนด์
มีสถานีเคคิวคาวาซากิ บริหารโดย Keihin Electric Express Railway ตั้งอยู่ทางทิศตะวันออกเฉียงเหนือ
ชัยณรงค์ มนเทียรวิเชียรฉาย

ประวัติ

ชัยณรงค์ มนเทียรวิเชียรฉาย เคยเป็นผู้ประกาศข่าววิทยุ สถานีวิทยุบีบีซีที่กรุงลอนดอน ต่อมาจึงได้เป็นนักพากย์กีฬา และกลับมาเป็นครูที่โรงเรียนเซนต์จอห์น และผู้ดำเนินรายการไอคิว 180 รายการตอบปัญหาทางวิทยาศาสตร์และคณิตศาสตร์ในระดับมัธยมศึกษา ออกอากาศทางโทรทัศน์ในประเทศไทย ตั้งแต่ พ.ศ. 2528 ถึง พ.ศ. 2541
นครธม

นิรุกติศาสตร์

นครธม (อังกฤษ: Nokor Thom, เขมร: នគរធំ) หรือตามชื่อภาษาอังกฤษเรียกว่า อังกอร์ธม (อังกฤษ: Angkor Thom, เขมร: អង្គរធំ) โดยคำว่า นคร (เขมร: នគរ) มาจากภาษาสันสกฤตที่แปลว่า นคร ส่วนคำว่า ธม (เขมร: ធំ) นั้นมาจากศัพท์ของเขมร แปลว่า ใหญ่, ยิ่งใหญ่

ประวัติ

นครธม สร้างขึ้นเพื่อเป็นเมืองหลวงแห่งใหม่ในสมัยพระเจ้าชัยวรมันที่ 7 และยังเป็นศูนย์กลางของการก่อสร้างปราสาทขนาดใหญ่ต่าง ๆ มากมาย ดั่งจารึกหนึ่งได้กล่าวว่าเปรียบเปรย พระเจ้าชัยวรมันว่าเป็นเสมือนเจ้าบ่าว ส่วนเมืองนั้นเปรียบเป็นเจ้าสาวของพระองค์
นครธม อาจไม่ได้กล่าวว่าเป็นเมืองหลวงแห่งแรกในบริเวณที่ตั้งแห่งนี้ แต่ถึงอย่างไรก็ดี ยโศธรปุระ ในช่วงสามศตวรรษก่อนหน้านี้ เคยเป็นเมืองหลวงของเมืองพระนคร ที่ตั้งอยู่ทางตะวันตกเฉียงเหนือ ซึ่งได้ถูกผนวกเข้าเป็นส่วนหนึ่งของนครธมในเวลาต่อมา ศาสนสถานที่สำคัญที่ตั้งก่อนเป็นเมืองหลวงใหม่ภายในเมืองได้แก่ ปราสาทบาปวน และ ปราสาทพิมานอากาศ ซึ่งได้ถูกผนวกเข้าเป็นส่วนหนึ่งของพระราชวังหลวง การเรียกชื่อเมืองหลวงของชาวเขมรนั้น ไม่ได้แบ่งแยกอย่างชัดเจนระหว่างนครธม หรือ ยโศธรปุระ จะเห็นได้จากในช่วงศตวรรษที่ 14 จารึกก็ยังคงใช้คำว่า ยโศธรปุระ อยู่แม้ว่าจะสิ้นสุดยุคยโศธรปุระ ไปแล้วก็ตาม โดยคำว่า นครธม ในปัจจุบันนั้นถูกนำมาใช้ในช่วงศตวรรษที่ 16 เป็นต้นมา
ศาสนสถานแห่งสุดท้ายที่ก่อสร้างขึ้นในนครธม คือ ปราสาทมังคลารัถถะ ในราวปี ค.ศ. 1295 โดยศาสนสถานอื่น ๆ ในยุคหลังจากนั้นมักจะเป็นการปรับปรุง พัฒนาต่อจากปราสาทเดิม แต่วัสดุที่ใช้ในช่วงหลังนั้น มักเป็นวัสดุที่เปลื่อยสลายง่าย ทำให้ไม่ปรากฎให้เห็นในปัจจุบัน
ในรัชสมัย สมเด็จพระบรมราชาธิราชที่ 2 แห่งอาณาจักรอยุธยา ได้ขับไล่ชาวเขมรในสมัยพระบรมราชา ออกจากนครธม แล้วได้ย้ายเมืองหลวงแห่งใหม่ไปตั้งที่กรุงพนมเปญ
นครธม ได้ถูกทิ้งร้างในบางช่วงเวลา จนกระทั่งถึงปี ค.ศ. 1609 เมื่อชาวตะวันตกช่วงแรก ๆ ได้เดินทางเข้ามาแล้วพบกับเมืองร้างแห่งนี้ และได้เขียนบรรยายเปรียบเทียบกับ ตำนานนครแอตแลนติสของเพลโต ซึ่งเชื่อว่าอาจมีประชากรอาศัยได้มากถึง 80,000–150,000 คน
เรา-เหล่าราบ 21

 เพลงพระราชนิพนธ์ เรา-เหล่าราบ ๒๑  หรือ We-Infantry Regiment 21 เป็นเพลงพระราชนิพนธ์ลำดับที่  ๔๕   ทรงพระราชนิพนธ์ทำนองขึ้นในปี พ.ศ. ๒๕๑๙  เพลงนี้สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงมีพระราชเสาวนีย์ให้ร้อยตำรวจโทวัลลภ จันทร์แสงศรี แต่งเนื้อเพลงให้แก่กรมทหารราบที่ ๒๑ รักษาพระองค์ หรือที่รู้จักในนามว่า "ทหารเสือพระราชินี"  แล้วนำขึ้นทูลเกล้าฯถวาย พระบาทสมเด็จพระเจ้าอยู่หัว รัชกาลที่ ๙ จึงทรงพระราชนิพนธ์ทำนองเพลงพระราชทาน
โซเฟีย (หุ่นยนต์)

โซเฟีย (อังกฤษ: Sophia) เป็นหุ่นยนต์คล้ายมนุษย์ที่ผลิตโดยบริษัทแฮนสันโรโบติกส์ในประเทศฮ่องกง แล้วเปิดใช้งานในวันที่ 14 กุมภาพันธ์ ค.ศ. 2016 และปรากฎตัวต่อสาธารณชนครั้งแรกในงานSouth by Southwest Festival (SXSW) เมื่อกลางเดือนมีนาคม ค.ศ.2016 ที่เมืองออสติน, รัฐเท็กซัส, ประเทศสหรัฐ.
ในเดือนตุลาคม ค.ศ.2017 โซเฟียกลายเป็นหุ่นยนต์ตัวแรกที่ได้รับสิทธิพลเมืองของประเทศซาอุดีอาระเบีย

ประวัติ

โซเฟียถูกเปิดใช้งานในวันที่ 14 กุมภาพันธ์ ค.ศ. 2016 โดยตัวหุ่นยนต์มีรูปร่างตามดาราสาวที่มีชื่อว่าออดรีย์ เฮปเบิร์น, เดวิด เฮนสัน (David Hanson) กล่าวว่า โซเฟียทำงานโดยใช้ ปัญญาประดิษฐ์, การประมวลผลข้อมูลภาพ และระบบการรู้จำใบหน้าและใช้เทคโนโลยีการรับรู้เสียง จากAlphabet Inc. (บริษัทแม่ของGoogle) ส่วนปัญญาของโซเฟียนั้นถูกออกแบบโดยเฮนสันโรโบติก (Hanson Robotics)
โซเฟียมีหุ่นยนต์ “พี่น้อง” อีก 9 ตัวที่ผลิตโดยเฮนสันโรโบติก ได้แก่อลิซ (Alice), อัลเบิร์ต ไอน์สไตน์ ฮูโบ (Albert Einstein Hubo), บีนา48 (BINA48), ฮัน (Han), จูลส์ (Jules), ศาสตราจารย์ไอน์สไตน์ (Professor Einstein), ฟิลิป เค. ดิก แอนดรอยด์ (Philip K. Dick Android), ซีโน (Zeno) และโจอีย์ เคออส (Joey Chaos)
ชิน คาเมนไรเดอร์ โปรล็อก

เนื้อเรื่อง

คาซามาสึริ ชิน เป็นอาสาสมัครในการทดลองมนุษย์ดัดแปลงทางชีวะภาพที่มีเบื้องหลังแอบแฝง ด้วยการผ่าตัดพันธุกรรมของตั๊กแตน เพื่อช่วยเหลือผู้คนให้รอดจากการฆ่าโดยปีศาจ
ผื่นนูนแบน

ผื่นนูนแบน (อังกฤษ: maculopapular rash, MP rash) เป็นผื่นนิดหนึ่ง มีลักษณะคือเป็นรอยแบนสีแดงบนผิวหนัง ผสมกับบริเวณที่นูนขึ้น อาจเห็นเป็นสีแดงบนผู้ที่มีผิวสีอ่อน
หฤษฎ์ ชีวการุณ

ประวัติ

หฤษฎ์เกิดที่กรุงเทพมหานคร จบการศึกษาระดับมัธยมศึกษาตอนปลายที่โรงเรียนกรุงเทพคริสเตียนวิทยาลัย
ในวัยเด็ก หฤษฎ์ได้สร้างชื่อเสียงให้แก่โรงเรียน ในฐานะมือกีตาร์ของ วงไม้เท้าอาม่า และ วงเซอร์ติส แบนด์ ผลงานประกวดที่ผ่านมา ซึ่งหฤษฎ์สามารถคว้าเหรียญทองได้ ได้แก่ Siam Kolkarn Family Popular Music The 1st Concert 2012 และรางวัลที่ 2 จากการประกวด Jaturamitr​ Music Contest ครั้งที่ 1
ปัจจุบันกำลังศึกษาอยู่ที่ ภาควิชาวิทยุกระจายเสียงและวิทยุโทรทัศน์ คณะนิเทศศาสตร์ มหาวิทยาลัยกรุงเทพ
ช่องแคบตุรกี

ช่องแคบตุรกี (อังกฤษ: Turkish Straits) เป็นเส้นทางเดินเรือที่สำคัญอันดับต้น ๆ ของโลก ตั้งอยู่ทางตะวันตกเฉียงเหนือของประเทศตุรกี โดยเชื่อมต่อระหว่างทะเลอีเจียน, ทะเลเมดิเตอร์เรเนียน และทะเลดำ โดยช่องแคบตุรกีประกอบไปด้วยช่องแคบดาร์ดะเนลส์, ทะเลมาร์มารา และช่องแคบบอสฟอรัส โดยเป็นช่องแคบที่สำคัญอย่างมากต่อตุรกีในการควบคุมน่านน้ำภายในและช่องแคบดังกล่าวได้ใช้ในการพิจารณาในการแบ่งเขตแดนระหว่างทวีปเอเชียกับทวีปยุโรป นอกจากนี้ ยังเป็นการแบ่งระหว่างตุรกีฝั่งยุโรป (East Thrace) ที่มีขนาดพื้นที่ 23,764 ตารางกิโลเมตร (คิดเป็นร้อยละ 3.09 ของพื้นที่ทั้งประเทศ) กับดินแดนอานาโตเลีย
โรงเรียนอุดมปัญญาจารย์

โรงเรียน  อุดมปัญญาจารย์ ที่ตั้ง 3/1 หมู่ที่ 4 ถนนอัครวิถี ตำบลขนอม อำเภอขนอม จังหวัดนครศรีธรรมราช  สังกัดสำนักงานเขตพื้นที่การศึกษาประถมศึกษานครศรีธรรมราช เขต  4  สำนักงานศึกษาธิการจังหวัดนครศรีธรรมราช  และสำนักงานคณะกรรมการส่งเสริมการศึกษาเอกชน 
       โรงเรียนอุดมปัญญาจารย์ ตั้งอยู่เลขที่ 3/1 หมู่ที่ 4 ถนนอัครวิถี ตำบลขนอม อำเภอขนอม จังหวัดนครศรีธรรมราช ได้รับอนุญาตให้เปิดทำการสอน ตั้งแต่วันที่ 1 เดือนตุลาคม พ.ศ. 2484 ตามหนังสือหลวงประจำจังหวัดนครศรีธรรมราชที่ 16001/2484 ลงวันที่ 8 เดือนกันยายน พ.ศ.2484โดยนายสวาท  ทองสม เป็นผู้รับใบอนุญาต ผู้จัดการ และครูใหญ่ และมีพระครูอุดมปัญญาจารย์ (หีด หวังสุข) เจ้าอาวาสวัดกระดังงา เป็นผู้อุปการะ
       การดำเนินการ เดิมเมื่อเปิดทำการสอนได้ใช้ศาลาโรงธรรม วัดกระดังงา  ตำบลขนอม อำเภอขนอม เป็นที่ทำการสอน  ปัจจุบันได้ย้ายสถานที่มาทำการสอนอยู่ที่บริเวณวัดจันทร์ หมู่ที่ 4 ตำบลขนอม อำเภอขนอม เดิมเปิดทำการสอนระดับมัธยมปีที่ 1 – มัธยมปีที่ 6  ต่อมาได้ขยายเปิดทำการสอนเป็น  3  ระดับ  คือ ระดับอนุบาล  ประถมศึกษาและมัธยมศึกษา  ในปี พ.ศ. 2524 นายสวาท  ทองสม ได้เสียชีวิตลงและได้เปลี่ยนแปลงผู้รับใบอนุญาต ผู้จัดการ และครูใหญ่เป็น นางวาสนา  เมฆแดง ต่อมาในปี พ.ศ. 2545 และ พ.ศ. 2550 ได้แต่งตั้งนายเฉลิมชาติ  เมฆแดง  ดำรงตำแหน่งผู้จัดการและผู้อำนวยการตามลำดับ  
      ในปี พ.ศ. 2554  นางวาสนา  เมฆแดงผู้รับใบอนุญาต  ได้โอนโรงเรียนอุดมปัญญาจารย์ให้แก่มูลนิธิอุดมปัญญาจารย์  2553  พร้อมได้เปลี่ยนแปลงประเภทของโรงเรียน  จากเดิมเป็นโรงเรียนเอกชนในระบบประเภทสามัญศึกษาเป็นโรงเรียนเอกชนในระบบประเภทสามัญศึกษาที่จัดการเรียนการสอนในลักษณะโรงเรียนการกุศล โดยนางวาสนา เมฆแดง ดำรงตำแหน่งผู้รับใบอนุญาตและเป็นผู้ลงนามแทนมูลนิธิอุดมปัญญาจารย์  2553  ส่วนนายเฉลิมชาติ  เมฆแดง  ดำรงตำแหน่งผู้จัดการและผู้อำนวยการเช่นเดิม   
      ปัจจุบันเปิดทำการสอนระดับอนุบาลและประถมศึกษา มีรถรับ – ส่ง และผู้ปกครองรับส่งเองตามความสะดวกของแต่ละคน อาคารเรียน จำนวน  4  หลัง 24 ห้องเรียน  อาคารประกอบ 3 หลัง เนื้อที่บริเวณโรงเรียนทั้งหมด 10 ไร่ 76  ตารางวา  ติดถนนอัครวิถี  หมู่ที่ 4  ตำบลขนอม  อำเภอขนอม  จังหวัดนครศรีธรรมราช
      การดำเนินการจัดการเรียนการสอน ระดับชั้นอนุบาลปีที่ 1 – 3  ใช้หลักสูตรการศึกษาปฐมวัย  พ.ศ. 2546  และระดับชั้นประถมศึกษาปีที่ 1- 6 หลักสูตรแกนกลางการศึกษาขั้นพื้นฐาน พ.ศ. 2551   กระทรวงศึกษาธิการ  โดยแบ่งออกเป็น 2 ภาคเรียน   เปิดทำการสอนสัปดาห์ละ 5 วัน ระหว่างเวลา 08.30 น. – 15.20 น. หยุดวันเสาร์ – อาทิตย์ และวันหยุดราชการ
เส้นเมริเดียนที่ 150 องศาตะวันออก

เส้นเมริเดียนที่ 150 องศาตะวันออกของกรีนิช คือ เส้นลองจิจูดที่ลากจากขั้วโลกเหนือผ่านมหาสมุทรอาร์กติก ทวีปเอเชีย มหาสมุทรแปซิฟิก ออสตราเลเซีย มหาสมุทรใต้ และแอนตาร์กติกา เข้าสู่ขั้วโลกใต้
เส้นเมริเดียนที่ 150 องศาตะวันออก เป็นรูปแบบเส้นวงกลมใหญ่ของเส้นเมริเดียนที่ 30 องศาตะวันตก
พระเจ้าราชวรวงศ์เธอ กรมหมื่นวรวัฒน์สุภากร

พระประวัติ

พระเจ้าราชวรวงศ์เธอ กรมหมื่นวรวัฒน์สุภากร ประสูติเมื่อ 8 สิงหาคม พ.ศ. 2396 ประสูติแต่เจ้าจอมมารดาขลิบ ธิดาหลวงราชนรารักษ์ (คุณชายอิ่ม ศิลานนท์) โอรสในสมเด็จเจ้าฟ้าศิลา มีพระขนิษฐภคินีร่วมเจ้าจอมมารดาคือ พระเจ้าราชวรวงศ์เธอ พระองค์เจ้าวิลัยทรงกัลยา
พระองค์ทรงเสกสมรสกับ หม่อมเจ้าฉวีวาด ปราโมช พระธิดาในพระเจ้าบรมวงศ์เธอ กรมขุนวรจักรธรานุภาพกับหม่อมราชวงศ์ดวงใจ ปราโมช ไม่มีพระโอรสธิดาด้วยกัน
กรมหมื่นวรวัฒน์สุภากร สิ้นพระชนม์ในรัชกาลที่ 6 เมื่อวันที่ 13 พฤศจิกายน พ.ศ. 2456 พระชันษา 61 ปี พระราชทานเพลิงพระศพ ณ พระเมรุวัดราชาธิวาส วันที่ 3 มิถุนายน พ.ศ. 2457

การทรงงาน

กรมหมื่นวรวัฒน์สุภากร ทรงเป็นนายช่างประดิษฐ์หัวโขนในสมัยรัชกาลที่ 5 และทรงปรีชาในการจิตรกรรม ทรงร่วมเป็นนายด้านปฏิสังขรณ์วัดพระศรีรัตนศาสดาราม เพื่อเตรียมการฉลองพระนครครบ 100 ปี นอกจากนี้พระองค์ยังเป็นผู้ช่วยสมเด็จพระเจ้าบรมวงศ์เธอ เจ้าฟ้ากรมพระยานริศรานุวัดติวงศ์ในการบูรณะวัดเบญจมบพิตรดุสิตวนาราม
ในรัชกาลที่ 5 พระบาทสมเด็จพระจุลจอมเกล้าเจ้าอยู่หัวทรงสถาปนาเป็น พระเจ้าบวรวงศ์เธอ กรมหมื่นวรวัฒน์สุภากร เมื่อวันที่ 2 พฤศจิกายน พ.ศ. 2446 โดยทรงประกาศยกย่องในราชกิจจานุเบกษาความตอนหนึ่งว่า
"...ทรงพระราชดำริว่า พระเจ้าบวรวงศ์เธอ พระองค์เจ้าเฉลิมลักษณาวงศ์ ทรงเจริญวัยวุฒิประสูติร่วมปีพระชนมายุ ได้ทรงผนวชเป็นสามเณร ณ วัดบวรนิเวศวิหาร พร้อมกันกับเวลาที่ทรงผนวช จึงทรงเป็นที่คุ้นเคยแต่นั้นมา ทรงปรีชาชำนาญในการจิตรกรรม แม่นยำในแบบอย่างหลักฐานของการช่างเขียนแบบโบราณ ทรงอุตสาหทำการอันวิจิตรด้วยฝีพระหัตถ์เป็นอันมาก ยากที่จะหาผู้เสมอได้ในเวลานี้ สมควรที่จะเลื่อนพระเกียรติยศขึ้นเป็นพระองค์เจ้าต่างกรม ในอุดมมงคลสมัยเฉลิมพระชนมพรรษาพิเศษนี้ได้..."
ชยาม มิตรา

ชยาม มิตรา (เกิดเมื่อวันที่ 8 พฤศจิกายน ค.ศ. 1936 – เสียชีวิตเมื่อวันที่ 27 มิถุนายน ค.ศ. 2019) เป็นนักcricketerชาวอินเดีย เคยเล่นคริกเกตประเภทเฟิร์ตคลาส 59 แมตซ์ ในทีมคริกเกตเบงกอล ระหว่างปี ค.ศ. 1958 จนถึงปี ค.ศ. 1972
ปลาน้ำจืด

ปลาน้ำจืด (อังกฤษ: Freshwater fish) หมายถึง ปลาที่อาศัยอยู่ได้ในเฉพาะแหล่งน้ำที่เป็นน้ำจืด คือ น้ำที่มีปริมาณเกลือหรือความเค็มละลายน้อยกว่าร้อยละ 00.5 เท่านั้น โดยอาศัยอยู่ในแม่น้ำ, คลอง พื้นที่ชุ่มน้ำต่าง ๆ ที่เป็นน้ำจืด เช่น ทะเลสาบน้ำจืด, บึง หนอง หรือลำธารน้ำตกบนภูเขาหรือในป่าดิบ
โดยโครงสร้างของปลาน้ำจืดนั้น จะมีแรงดันออสโมซิสในเลือดอยู่ในระดับสูงกว่าน้ำที่อาศัยอยู่มาก จึงทำให้มีการไหลของน้ำเข้าสู่ร่างกายและเกลือแร่แพร่ออกสู่น้ำภายนอกได้ง่าย โดยไม่ให้น้ำซึมผ่านเข้าสู่ร่างกายและออกจากร่างกายได้ แต่ทว่ากระบวนการดังกล่าวก็ยังไม่ดีพอ เพราะเหงือกซึ่งเป็นอวัยวะสำคัญที่ปลาใช้หายใจมีน้ำไหลผ่าน เมื่อมีเหงือก น้ำก็มีโอกาสไหลผ่านเข้าสู่ภายในร่างกายได้ จึงกำจัดน้ำส่วนที่เกินที่ถูกดูดเข้าสู่ร่างกายออกสู่นอกร่างกายได้วิธีการขับถ่ายนำเอาปัสสาวะซึ่งมีความดันออสโมซิสต่ำกว่าเลือดออกสู่ภายนอกร่างกาย
ร่างกายส่วนใหญ่ของปลาน้ำจืดจะปกคลุมด้วยผิวหนังและเกล็ดซึ่งไม่ยอมให้น้ำซึมผ่านนอกจากบริเวณที่เป็นเหงือกแลกเปลี่ยนก๊าซหายใจเท่านั้นที่น้ำผ่านได้ และโดยธรรมชาติปลาน้ำจืดไม่ดื่มน้ำเลย ซึ่งแตกต่างจากปลาทะเล เพราะการดื่มน้ำจะทำให้ร่างกายมีน้ำมากเกินความจำเป็น ซึ่งจะมีน้ำบางส่วนไหลผ่านบริเวณปากและเหงือกเพื่อช่วยในการแลกเปลี่ยนก๊าซหายใจก็จะมีโอกาสซึมเข้าไปในร่างกายได้บ้าง และเกลือแร่จากเลือดก็จะแพร่ออกมาทางเหงือกได้มากพอดู ปลาน้ำจืดจึงมีไตขับน้ำส่วนเกินออกไปเป็นปัสสาวะ และมีกลุ่มเซลล์พิเศษอยู่บริเวณเหงือกคอยดูดเอาเกลือแร่ต่าง ๆ ที่จำเป็นกลับสู่ร่างกาย
ภาวะช็อกทางระบบประสาท

สาเหตุ

ภาวะช็อกทางระบบประสาทเกิดจากความเสียหายอย่างรุนแรงของระบบประสาทกลาง เช่น สมอง ไขสันหลังส่วนคอและอก ซึ่งอาการบาดเจ็บจะทำให้เกิดการสูญเสียการกระตุ้นจากระบบประสาทซิมพาเทติกในหลอดเลือดอย่างเฉียบพลัน ทำให้หลอดเลือดเกิดการขยายตัว แรงต้านภายในหลอดเลือดส่วนปลายลดลงและความดันโลหิตต่ำลง
สายไฟฟ้า

ประเภทของสายไฟฟ้า

สายไฟฟ้าแบ่งออกเป็น 2 จำพวกคือสายไฟแรงดันต่ำ และ สายไฟแรงดันสูง

สายไฟฟ้าแรงดันต่ำ (Low Voltage Power cable)

เป็นสายไฟที่ใช้กับแรงดันไม่เกิน 750 V. เป็นสายหุ้มฉนวน ทำด้วยทองแดงหรืออะลูมิเนียม โดยทั่วไปเป็นสายทองแดงสายขนาดเล็กจะเป็นตัวนำเดี่ยว แต่สายขนาดใหญ่เป็นตัวนำตีเกลียว วัสดุฉนวนที่ใช้กับสายแรงดันต่ำคือ Polyvinyl Chloride (PVC) และ Cross-Linked Polyethylene (XLPE)

สาย IEC-01

สายไฟฟ้าตาม มอก.11-2531 ที่ในท้องตลาดนิยมเรียกว่า ทีเอชดับเบิลยู (THW) เป็นสาย ไฟฟ้าชนิดทนแรงดัน 750 V เป็นสายเดี่ยว นิยมใช้กันอย่างกว้างขวาง โดยเฉพาะใน โรงงานอุตสาหกรรม เนื่องจากใช้ในวงจรไฟฟ้า 3 phase ได้ ปกติจะเดินร้อยในท่อร้อยสาย ชื่อ THW เป็นชื่อตามมาตรฐานอเมริกัน ซึ่งเป็นสายชนิดทนแรงดัน 600 V อุณหภูมิใช้งานที่ 75 องศาเซลเซียส แต่ในประเทศไทยนิยม เรียกสายที่ผลิตตาม มอก. 11 -2531 ว่า สาย THW เนื่องจากมีโครงสร้างคล้ายกันและรู้กันทั่วไปในท้องตลาด

สาย VAF

สายไฟตาม มอก.11-2531 ที่ตามท้องตลาดเรียกว่า สายชนิด วีเอเอฟ (VAF) เป็นสายที่นิยมใช้กันมากตามบ้านในประเทศไทย เป็นสายชนิด ทนแรงดัน 300 V มีทั้งชนิดที่เป็นสายเดี่ยว สายคู่ และที่มีสายดินอยู่ด้วย มีชนิด 2 แกน หรือ 3 แกน เป็นสายแบน ตัวนำนอกจากจะมีฉนวนหุ้ม แล้วยังมีเปลือกหุ้มอีกชั้นหนึ่ง สายคู่จะนิยมรัดด้วยเข็มขัดรัดสาย(Clip) ใช้ในบ้านอยู่อาศัยทั่วไป สายชนิดนี้ห้ามใช้ในวงจร 3 phase ที่มีแรงดัน 380 V (ในระบบ 3 phase แต่แยกไปใช้งานเป็นแบบ 1 phase แรงดัน 220 V. จะใช้ได้)

สาย VCT

เป็น สายชนิดทนแรงดัน 300 โวลต์มีทั้งชนิดเป็นสายเดี่ยวสายคู่และที่มีสายดินอยู่ด้วย ถ้าเป็นสายเดี่ยวจะเป็นสายกลมและถ้าเป็นชนิด 2 แกนหรือ 3 แกนจะเป็นสายแบน ตัวนำนอกจากจะมีฉนวนหุ้มแล้วยังมีเปลือกหุ้มอีกชั้นหนึ่งสายคู่จะนิยมเดิน ตามฝาผนังด้วยเข็มขัดรัดสาย (Clip) หรือเดินในช่องเดินสาย แต่ห้ามเดินฝังดินโดยตรง การจะเดินสายประเภทนี้ใต้ดินจะต้องเดินในท่อฝังดินที่มีการป้องกันน้ำซึม เข้าท่อ ใช้ในบ้านอยู่อาศัยทั่วไปสายชนิดนี้ห้ามใช้ในวงจร 3 เฟสที่มีแรงดัน 380 โวลต์เช่นกัน (ในระบบ3เฟสแต่แยกไปใช้งานเป็นแบบ1 เฟสแรงดัน 220 โวลต์จะใช้ได้)

สาย NYY

สายไฟฟ้าตาม มอก.11-2531 ตามท้องตลาดนิยมเรียกว่าสายชนิด เอ็นวายวาย (NYY) มีทั้งชนิดแกนเดียว และหลายแกนสายหลายแกน ก็จะเป็นสายชนิดกลมเช่นกัน สายชนิดนี้ทนแรงดันที่ 750 V. นิยมใช้อย่างกว้างขวางเช่นกัน เนื่องจากว่ามี ความทนต่อสภาพแวดล้อม เพราะมีเปลือกหุ้มอีกชั้นหนึ่ง บางทีเรียกว่าเป็นสายฉนวน 3 ชั้น ความจริงแล้วสายชนิดนี้มีฉนวนชั้นเดียว อีกสองชั้นที่เหลือเป็นเปลือกเปลือกชั้นในทำหน้าที่เป็นแบบ (Form) ให้สายแต่ละแกนที่ตีเกลียวเข้าด้วยกันมีลักษณะกลม แล้วจึงมีเปลือกนอกหุ้ม อีกชั้นหนึ่งทำหน้าที่ป้องกันความเสียหายทางกายภาพ

สายไฟฟ้าแรงดันสูง (High Voltage Power Cable)

เป็นสายตีเกลียวมีขนาดใหญ่ แบ่งออกเป็น 2 ประเภทคือ สายเปลือย และสายหุ้มฉนวน
ซังโชเมะโนะยูฮิ

ซังโชเมะโนะยูฮิ  (ญี่ปุ่น: Sunset on Third Street 三丁目の夕日 夕焼けの詩 San-Chōme no Yūhi Yūyake no Uta) เป็นการ์ตูนญี่ปุ่น เรื่องและภาพโดยเรียวเฮ ไซงัง โดยในปี พ.ศ. 2552 ได้ออกเผยแพร่ตีพิมพ์ถึง 56 เล่ม
สมมุติฐานเฉพาะกิจ

ในการศึกษาในด้านวิทยาศาสตร์และปรัชญา สมมุติฐานเฉพาะกิจ (อังกฤษ: ad hoc hypothesis) หรือ คำอธิบายเฉพาะกิจ หมายถึงสมมุติฐานที่ใส่เพิ่มเข้าไปให้กับทฤษฎี เพื่อป้องกันไม่ให้ทฤษฎีนั้นพิสูจน์ว่าเป็นเท็จได้ นั่นก็คือ เป็นการเพิ่มคำแก้เพื่ออธิบายปรากฏการณ์ที่ทฤษฎีนั้นไม่สามารถคาดหมายหรือไม่สามารถทำนายได้โดยไม่ต้องแก้ไข

ในหมู่นักวิทยาศาสตร์

นักวิทยาศาสตร์มักจะไม่ค่อยให้ความเชื่อถือกับทฤษฎีที่ต้องมีการแก้ไขบ่อย ๆ โดยไม่มีเหตุผลที่ดี นี้เป็นเพราะว่า เจ้าของทฤษฎีนั้น สามารถเลือกที่จะต่อเติมทฤษฎีของตนโดยการเพิ่มใส่สมมุติฐานเฉพาะกิจโดยไม่จำกัด เพื่อที่จะให้ทฤษฎีนั้นเข้ากับหลักฐานที่ปรากฏได้ ดังนั้น แม้ว่า ทฤษฎีนั้นอาจจะมีความซับซ้อนขึ้นเรื่อย ๆ แต่ว่า ก็จะยังตรงกับความจริง และย่อมทำให้เกิดผลเสียว่า ความสามารถในการทำนายเหตุการณ์ที่ทฤษฎีนั้นควรจะทำนายได้ จะมีสมรรถภาพลดลง ประเด็นความรู้ที่เป็นวิทยาศาสตร์เทียมเช่นความสามารถในการรับรู้เหนือมนุษย์ (extrasensory perception ตัวย่อว่า ESP) มักจะต้องอาศัยสมมุติฐานเฉพาะกิจ เพื่อที่จะรักษาทฤษฎีนั้น ๆ ให้สอดคล้องกับหลักฐานที่ปรากฏ
ให้สังเกตว่า สมมุติฐานเฉพาะกิจไม่ใช่ว่าจะไม่ถูกเสมอไป ในกรณีเกี่ยวกับทฤษฎีทางวิทยาศาสตร์ที่ถูกต้อง บางครั้ง การเสริมแก้ทฤษฎีนั้นเพียงเล็กน้อยก็สามารถจะทำให้ทฤษฎีนั้นสมบูรณ์ขึ้นได้ ยกตัวอย่างเช่น การเติมค่าคงตัว cosmological constant ให้กับทฤษฎีสัมพัทธภาพทั่วไปของไอน์สไตน์ เพื่อที่จะให้ทฤษฎีสอดคล้องกับเอกภพที่ไม่หดไม่ขยายได้ ก็เป็นการเสริมแก้ "เฉพาะกิจ" และถึงแม้ว่า ไอน์สไตน์ภายหลังได้กล่าวว่า การเพิ่มค่าคงตัวนั้นเป็นความผิดพลาดที่ยิ่งใหญ่ที่สุดในชีวิตของเขา แต่ว่า จริง ๆ แล้ว การเพิ่มค่านั้นอาจทำให้ทฤษฎีสัมพัทธภาพทั่วไปเข้ากับทฤษฎีเกี่ยวกับพลังงานมืดได้
เพื่อที่จะลดการสร้างสมมุติฐานเฉพาะกิจในกระบวนการวิทยาศาสตร์ วิธีหนึ่งที่ใช้ก็คือกระบวนการพิสูจน์ว่าเป็นเท็จ นั่นก็คือเมื่อทฤษฎีนั้นมีข้อมูลหลักฐานที่พิสูจน์ว่าเป็นเท็จ หรือว่า มีการเพิ่มสมมุติฐานเฉพาะกิจเพิ่มขึ้นเรื่อย ๆ ทฤษฎีนั้นก็จะมีโอกาสถูกปฏิเสธเพิ่มขึ้นเรื่อย ๆ เช่นกัน